'n Fees uit die pen en kwas van verbeeldingryke span | Netwerk24
Deur Magdel Vorster 06 Mei 2018 14:05
Dié boek was die topverkoper onder die kinder-en-jeugboeke by vanjaar se Woordfees – en Magdel Vorster is allermins verras.
Vandag is ek 'n windlawaai deur Philip de Vos met illustrasies deur Piet Grobler. Uitgewer: Protea Boekhuis. Prys: R150.
"Bo in my boom se takke waar voëltjies hoog rinkink, sal ek saam met hul wysies aan nuwe stories dink," rym Philip de Vos in "Vreemde stories", die tweede storievers in Vandag is ek 'n windlawaai. En dit is presies waaroor dié prenteboek gaan: De Vos se verse is geïnspireer deur Robert Schumann se Kinderszenen (Kindertonele), 'n klavierwerk van 13 musikale sketse wat eweneens briljant deur Piet Grobler in waterverf vasgevang word.
Elke vers kan individueel geniet word, maar De Vos en Grobler weef 'n storie met die dag- en nagdrome van 'n seuntjie wat die wêreld op sy houtperd deurkruis. Sy verjaardag, sy windlawaaidag, is 'n hoogtepunt en hy onderhandel tipies met sy ouers om sy grense verskuif te kry.
Wie kan rym soos Philip de Vos? Kyk hierna: "Baba Jaga, maraboe, Lorelei en kaketoe" of "Vanmiddag het ek nesgeskop, bo in my boom se hoogste top. En als was o so lekker hier, om saam met voëls te tierelier."
Die 13de en slotvers maan op ernstiger noot die kind in oud en jonk moet lewend bly: "Gryp die sonlig. Gryp die dag. Die land van Slaap lê voor en wag."
Vroeër in "Dromery", De Vos se vers oor "Träumerei" (sekerlik die bekendste stuk in Kinderszenen), word reeds gewaarsku: "Maar voor ek nog 'n droom kan vang, is hy al klaar verby."
De Vos het al in onderhoude verklaar hy het nog nooit grootgeword nie (en sal ook nie), net soos Clara, Schumann se vrou, wat gesê het haar man is soms soos 'n kind (dit het inderdaad gelei tot sy uiteindelike keuse van die 13 stukke in Kinderszenen).
Soos altyd sit Grobler se speelse en kostelike illustrasies die kersie op hierdie kindweeskoek. Uit De Vos se "sakvol stories" in "Haastig" laat peul Grobler bekende karakters en simbole uit sprokies, onder meer Sneeuwitjie se appel en spieël, 'n kroon wat op vele sprokieskarakters se kop kan pas, 'n fee en 'n swaard. Intussen pronk die drie varkies langs hul huisies terwyl die wolf op die voorgrond vir Rooikappie probeer oortuig om van roete te verander.
Vandag is ek 'n windlawaai is 'n fees uit die pen en kwas van dié verbeeldingryke span, wat ook ander musikale werke soos Moessorgski se Prente by 'n uitstalling en Karnaval van die diere van Saint-Saëns nuwe lewe gegee het. Dit sal lesers van agt tot 80 bekoor.